**Toarta nisipului**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Durere şi fulger se-adună-n mânie

Din cerul bolnav curg lacrimi de gheaţă,

Pe suflete caste ce râd a pustie

Fărăme de timp, cu greu se agaţă.

Cu raze pe umeri şi-n suflet lumină

Te văd coborând pe trepte de lume.

Că-n noi nu e vară tu n-ai nici o vină,

Ea este-n eter, spre ierni să ne-ndrume.

Că florile-s moarte şi toamna şi iarna,

Că ploaia şi frigul se-adună în noi,

Aşa vrea infernul când pune lucarna

La podul din ger unde stăm amândoi.

Purcedem spre moarte c-aşa ne e soarta

Cu traista-n clepsidra ce-şi vede de drum,

Pierdut-am prin viaţă, nisipului toarta

Şi timpul se stinge şi totul e fum.